送王總卿
作者：李流謙
朝代：宋

paragraphs: 北風號霜脫羣木，送客東門車萬軸。
城中人家作兒啼，若爲四角生華轂。
公今未上九天上，身雖去此猶在蜀。
邊頭張頤萬虎兕，一食不飽吼振谷。
况聞天驕屢窺瞰，往往危機生隠伏。
欲寬九重宵旰念，分付若人一夔足。
錢如流水粟如雨，指顧之間嘆神速。
公方攬轡使一道，百吏毛寒頸仍縮。
隳者振職汙者澄，如臨鬼神不敢瀆。
峩冠置之一堂上，不勞折箠四夷服。
天生此材必此用，楩楠本爲渠渠屋。
孤生蒙庇逾歲月，况復鴒原辱甄錄。
明年春風二三月，更看枯根回寸綠。